Neuvoston yhteinen kanta 2003/771/YUTP,

27 päivältä lokakuuta 2003,

Liberiaan kohdistuvia rajoittavia toimenpiteitä koskevan yhteisen kannan 2001/357/YUTP muuttamisesta

EUROOPAN UNIONIN NEUVOSTO, joka

ottaa huomioon Euroopan unionista tehdyn sopimuksen ja erityisesti sen 15 artiklan,

sekä katsoo seuraavaa:

(1) Neuvosto hyväksyi 7 päivänä toukokuuta 2001 yhteisen kannan 2001/357/YUTP(1) Liberiaan kohdistuvista rajoittavista toimenpiteistä pannakseen täytäntöön Yhdistyneiden Kansakuntien turvallisuusneuvoston 7 päivänä maaliskuuta 2001 hyväksymän päätöslauselman 1343 (2001) Liberiaan kohdistettavista toimenpiteistä, jäljempänä "päätöslauselma 1343 (2001)".

(2) Yhdistyneiden Kansakuntien turvallisuusneuvosto hyväksyi 1 päivänä elokuuta 2003 päätöslauselman 1497 (2003), jossa annetaan valtuutus monikansallisten joukkojen sijoittamisesta Liberiaan (ECOMIL) Accrassa 17 päivänä kesäkuuta 2003 allekirjoitetun Liberian tulitaukosopimuksen täytäntöönpanon tukemiseksi.

(3) Neuvosto hyväksyi 22 päivänä syyskuuta 2003 yhteisen kannan 2003/666/YUTP(2) yhteisen kannan 2001/357/YUTP muuttamisesta.

(4) Yhdistyneiden Kansakuntien turvallisuusneuvosto hyväksyi 19 päivänä syyskuuta 2003 päätöslauselman 1509 (2003), jossa annetaan valtuutus Yhdistyneiden Kansakuntien joukkojen sijoittamiseksi Liberiaan (UNMIL) 12 kuukauden ajaksi, pyydetään pääsihteeriä siirtämään johtovastuu ECOMILiltä UNMILille 1 päivästä lokakuuta 2003 ja oikeutetaan poikkeamaan Liberiaa koskevasta aseidenvientikiellosta UNMILin tukemiseksi. Kyseiset poikkeukset edellyttävät kansallista lupaa.

(5) Yhteistä kantaa 2001/357/YUTP olisi edelleen muutettava vastaavasti.

(6) Tiettyjen toimenpiteiden täytäntöönpano edellyttää yhteisön toimia,

ON HYVÄKSYNYT TÄMÄN YHTEISEN KANNAN:

1 artikla

Korvataan yhteisen kannan 2001/357/YUTP 1 artikla seuraavasti:

" 1 artikla

1. a) Kielletään aseiden ja kaikenlaisten niihin liittyvien tarvikkeiden, mukaan lukien ampuma-aseet ja ampumatarvikkeet, sotilasajoneuvojen ja -laitteiden, puolisotilaallisten tarvikkeiden ja edellä mainittuihin tarkoitettujen varaosien suora tai välillinen toimittaminen, myynti tai siirtäminen Liberiaan jäsenvaltioiden kansalaisten toimesta tai jäsenvaltioiden alueelta käsin taikka niiden lippua käyttäviä aluksia tai ilma-aluksia käyttäen päätöslauselmassa 1343 (2001) vahvistetuin edellytyksin, siitä riippumatta, ovatko ne peräisin jäsenvaltioiden alueelta.

b) Kielletään jäsenvaltioiden kansalaisten harjoittama tai jäsenvaltioiden alueelta käsin tapahtuva sotilaalliseen toimintaan liittyvän avun, neuvonnan tai koulutuksen toimittaminen suoraan tai välillisesti henkilölle, yhteisölle tai muulle elimelle Liberiassa mukaan lukien erityisesti a alakohdassa mainittujen tarvikkeiden toimittamiseen, valmistamiseen, huoltoon tai käyttöön liittyvän teknisen koulutuksen ja avun antaminen.

2. Mitä 1 kohdassa säädetään ei sovelleta:

a) edellä 1 kohdassa tarkoitettuun aseiden ja kaikenlaisen niihin liittyvän materiaalin toimittamiseen, myyntiin tai siirtämiseen taikka avun, neuvonnan tai koulutuksen toimittamiseen vakauttamisjoukoiksi Liberiaan sijoitetuille Yhdistyneiden Kansakuntien joukoille Liberiassa (UNMIL);

b) yksinomaan humanitaariseen tai suojelukäyttöön tarkoitettujen, ei-tappavien sotilastarvikkeiden toimittamiseen, myyntiin tai siirtämiseen taikka kyseisiin ei-tappaviin sotilastarvikkeisiin liittyvän avun ja koulutuksen toimittamiseen edellyttäen, että päätöslauselmassa 1343 (2001) olevassa 14 artiklassa perustettu komitea on edeltä käsin hyväksynyt kyseiset toimet;

c) sellaisen suojavaatetuksen, mukaan lukien luodinkestävät liivit ja sotilaskypärät, toimittamiseen, myyntiin tai siirtämiseen, jota Yhdistyneiden Kansakuntien henkilökunta, tiedotusvälineiden edustajat sekä humanitaarisessa työssä ja kehitysyhteistyössä toimivat työntekijät ja avustava henkilökunta vievät tilapäisesti Liberiaan yksinomaan henkilökohtaiseen käyttöönsä.

3. Edellä 2 kohdassa tarkoitettuun aseiden ja kaikenlaisen niihin liittyvän materiaalin toimittamiseen, myyntiin tai siirtämiseen taikka palvelujen toimittamiseen on saatava lupa jäsenvaltioiden toimivaltaisilta viranomaisilta.

4. Jäsenvaltioiden on arvioitava 2 kohdassa tarkoitettuja toimituksia tapauskohtaisesti ottaen täysin huomioon Euroopan unionin aseiden vientiä koskevissa käytännesäännöissä vahvistetut perusteet. Jäsenvaltioiden on vaadittava asianmukaiset takeet 3 kohdan nojalla myönnetyn luvan väärinkäytön estämiseksi, ja tarvittaessa niiden on toteutettava toimia toimitettujen aseiden ja niihin liittyvän materiaalin palauttamiseksi."

2 artikla

Tämä yhteinen kanta tulee voimaan päivänä, jona se hyväksytään.

Sitä sovelletaan 1 päivästä lokakuuta 2003.

3 artikla

Tämä yhteinen kanta julkaistaan Euroopan unionin virallisessa lehdessä.

Tehty Luxemburgissa 27 päivänä lokakuuta 2003.

Neuvoston puolesta

Puheenjohtaja

A. Matteoli

(1) EYVL L 126, 8.5.2001, s. 1.

(2) EUVL L 235, 23.9.2003, s. 28.